Papersnake/gushiwen huggingface dataset:
刘大卿挽歌词
陆佃（宋代）

许国丹心壮，传家素节清。葬无金椀送，庭有玉棺迎。

红幕宾朋散，青囊宅兆成。惟馀原上月，犹是旧时明。
八咏诗 其二 会圃临春风
沈约（南北朝）

临春风。春风起春树。游丝暧如网。落花雰似雾。先泛天渊池。还网细柳枝。

蝶逢飞摇飏。燕值羽参池。扬桂旆。动芝盖。开燕裾。吹赵带。

赵带飞参差。燕裾合且离。回簪复转黛。顾步惜容仪。

容仪已炤灼。春风复回薄。氛氲桃李花。青跗含素萼。

既为风所开。复为风所落。摇绿蒂。抗紫茎。舞春雪。杂流莺。

曲房开兮金铺响。金铺响兮妾思惊。梧台未阴。淇川始碧。

迎行雨于高唐。送归鸿于碣石。经洞房。响纨素。感幽闺。思帏帟。

想芳园兮可以游。念兰翘兮渐堪摘。拂明镜之冬尘。解罗衣之秋襞。

既铿锵以动佩。又絪缊而流射。始摇荡以入闺。终徘徊而缘隙。

鸣珠帘于绣户。散芳尘于绮席。是时怅思妇。安能久行役。

佳人不在兹。春风为谁惜。
送御史大夫邓公西征
朱弘祖（明代）

今代麒麟第一功，从龙飞渡大江东。
彤弓锡宠专征伐，铁券铭勋誓始终。
龙虎亲军遥动地，凤凰台阁远生风。
不知幕下谁参佐，珠履三千尽石洪。
明乐安公主玉印图
袁绶（清代）

乐安公主光宗女，身出天潢贵无比。刺书下降选才人，都尉翩翩似萧史。

箫合秦楼琴瑟欢，金莲烟下任人看。天钱撒帐春如海，玉女乘鸾佳遇难。

金枝生小耽文翰，异书赐出凭珍玩。锦轴牙签万卷横，簪花格妙词章绚。

小印玲珑玉色融，云雷纹细篆来工。画眉窗下摊书坐，素手亲钤一颗红。

百年佳偶人争羡，双修福慧神仙眷。不识人间儿女愁，那知世上沧桑变。

罡风忽起委琼花，一夕瑶清返钿车。彩云易向秋空散，都尉神伤鬓欲华。

穗帏虚掩人何处，长簟空床愁日暮。想像音容入梦难，禅心已逐空花悟。

一朝流寇犯神京，九庙烟尘帝主惊。鼎湖龙去乾坤破，独木难支大厦倾。

精忠都尉肝肠裂，娲皇难补金瓯缺。儿女亲看缚柱焚，冠裳书画从灰灭。

揭天鼙鼓震京师，国破家亡恨莫支。身留一剑酬君德，名播千秋答主知。

九原相见应含笑，报国捐躯臣节耀。不愧天姻有几人，成佛生天还逆料。

此印流传二百年，闺房雅尚想从前。可怜玉石无物，情不管兴亡色皎然。
至扬州
文天祥（宋代）

昼阑万骑忽东行，鼠伏荒村命羽轻。
隔壁但闻风雨过，人人顾影贺更生。
台湾八景
王璋（元代）

沙积横江路，渔灯入夜阑。离离分艇聚，耿耿带星繁。

照破乾坤梦，觉来岛屿寒。待教明月上，鼓棹过前滩。
宿齐山僧舍
张乔（唐代）

一宿经窗卧白波，万重归梦隔烟萝。

若言不得南宗要，长在禅床事更多。
再用筒字韵呈相之季共
周紫芝（宋代）

柳边轻絮不禁风，春事如梭过眼空。已有细枝催暗绿，忍看疏雨打残红。

强将瘦马攲乌帽，只合秋江把钓筒。赖此同游两陶谢，诗成浑在笑谈中。
怨诗
孟郊（唐代）

试妾与君泪，两处滴池水。
看取芙蓉花，今年为谁死。
贺新郎·又见年年雪
韩淲（宋代）

又见年年雪。水浮桥、南岸幽处，周遭森列。横碧轩中空旧话，独钓寒江愁绝。更一段、冰霜高洁。忽得两篇强健曲，倚回风、洒急凭谁说。嗟巩雒，乃闽浙。何当醉酒扬雄宅。问避人避地，其如楚之舆接。览德已而歌凤去，千仞辉翔难蹑。我和句、却愁狂辄。折尽梅花伤岁暮，□撒盐、起絮分才劣。鸡犬静，涧篱?。
偈颂一一二首 其五十五
释清远（宋代）

登龙门下无凡客，不假风雷自有奇。三月进修从此始，经行宴坐可思议。
新晴
陆游（宋代）

雨叶玲珑晓日明，经旬风雨得初晴。
欹眠歇尽人间念，时听幽禽一两声。
行童搬土
释印肃（宋代）

童子聚沙为佛塔，而今搬土岂无功。
忽然觉后知非土，当处回头识本宗。
老僧念你善根微，所以教伊不失时。
朝歌暮击三摩地，不久迷开解我机。
六言
张耒（宋代）

青春要去便去，美酒得斟且斟。
莫问世间蹀躞，须知老境侵寻。
次韵安止春词十首 其四
郭祥正（宋代）

一杯浊酒览春光，人世纷纷任短长。细草自匀新岁绿，落梅犹散去年香。
集贤宾 鸣鹤馀音卷一
王哲（金朝）

仔细曾穷究。想六地众生，强揽闲愁。恰才得食饱，又思量、骏马轻裘。有骏马，有轻裘。又思量、建节封侯。假若金银过北斗。置下万顷良田，盖起百尺高楼。儿孙自有儿孙福，莫与儿孙作马牛。贪利禄。竞虚名，惹机勾。岂知身似、水上浮沤。贪恋气财并酒色，不肯上、钓鱼舟。荒尽丹田三顷，荆棘多稠。宝藏库、偷了明珠，铁灯盏、渗漏了清油。水银迸散难再收。大丹砂甚日成就。杀曾叮咛劝，劝著后，几曾。苦海深，波浪流。心闲无事却垂钩。呜呼锦鳞终不省，摇头摆尾，姿纵来来，往戏波流。愚迷子，省贪求。只为针头上名利。等闲白了少年头。
和张思济县尉韵二首
袁说友（宋代）

作计寻山径，论交独两生。
相过真有意，多病只垂情。
老怯终年别，诗烦一夜程。
怀思几秋梦，月落晓溪横。
过风门岭
林景熙（宋代）

客来自风门，飕飕撼两袖。
溪回众峰新，畈绝一岭又。
行行春晶微，怪禽啼白书。
流年感花稀，古道表松秀。
月下弹琴记集句诗（二十首）
李桢（明代）

云想衣裳花想容，青春已过乱离中。
功名富贵若长在，得丧悲离尽是空。
窗里日光飞野马，岩前树色隐房栊。
身无彩凤双飞翼，油璧香车不再逢。
应笑无成返薜萝，年年惆怅是春过。
时攀芳树愁花尽，寒恋重衾觉梦多。
桂岭瘴来云似墨，蜀江风澹水如罗。
人生富贵须回首，世事无几奈尔何。
家在寒塘独掩扉，高情雅澹世间稀。
不将脂粉沈颜色，惟恨缁尘染素衣。
归目并随回雁尽，离魂潜逐杜鹃飞。
东风吹泪对花落，惆怅朱颜不复归。
有时颠倒着衣裳，万转千回懒下床。
艳骨已成兰麝土，蓬门未识绮罗香。
汉朝冠盖皆陵墓，魏国山河半夕阳。
满眼波涛终古事，离人到此倍堪伤。
一寸相思一寸灰，且将团扇暂徘徊。
月明古寺客初到，风静寒塘花正开。
绿水青山虽似旧，红颜白发递相催。
无情不似多情苦，肯信愁肠日九回。
形容变尽语音存，地敻难招自古魂。
闲结柳条思远道，欲书花叶寄朝云。
窗残夜月人何在，树蘸芜香鹤共闻。
今日独经歌舞地，娟娟霜月冷侵门。
烽火年年报虏尘，每回回首即长颦。
明眸皓齿今何在，异服殊音不可亲。
几树好花闲白昼，数株残柳未胜春。
狂风落尽深红色，水远山长愁杀人。
弦管遥听一半悲，罗衾滴尽泪胭脂。
鸟啼花落人何在，节去蜂愁蝶未知。
鵩上承尘才一日，雪残嵒鹊亦多时。
绿云斜軃金钗坠，独立苍茫自咏诗。
烟郊四望夕阳曛，世路干戈惜暂分。
内屋金屏生色画，粉霞红绶藕丝裙。
蒹葭淅沥含秋雨，铜雀荒凉锁暮云。
旧业已随征战尽，独留青冢向黄昏。
愁心一倍长离忧，到处明知是暗投。
雨尽香魂吊书客，夜深灯火上樊楼。
山中老宿依然在，槛外长江空自流。
明月易低人易散，寒鸦飞尽水悠悠。
叶满苔阶杵满城，登高望远自伤情。
琼枝璧月春如昨，冰箪银床梦不成。
往事悠悠增浩叹，清愁苒苒带余醒。
岂知一夕秦楼客，肠断绿荷风雨声。
芙蓉肌肉绿云鬟，泣雨伤春翠黛残。
歌管楼台人寂寂，山川龙战血漫漫。
千年别恨调琴懒，几许幽情欲话难。
回首旧游真是梦，寒潮惟带夕阳还。
一见清明一改容，每惊时节恨飘蓬。
风尘荏苒音书绝，人物萧条市井空。
荒埭暗鸡催晓月，野花黄蝶领春风。
玉环飞燕皆尘土，只有襄王忆梦中。
处处斜阳草似苔，野塘晴暖独徘徊。
侍臣最有相如渴，欲赋惭非宋玉才。
弦管变成山鸟弄，屟廊空信野花埋。
情知到处身如寄，莫遣黄金谩作堆。
落落疏星满太清，寒江近户漫流声。
长疑好事皆虚事，道是无情还有情。
且尽醁醽消积恨，休将文字占时名。
秋来见月多归思，斜倚薰笼坐到明。
绕门清槿绝尘埃，白石苍苍半绿苔。
酒力渐消风力软，桃花净尽菜花开。
一泓海水杯中泻，万里铭旌死后来。
世上英雄本无主，争教红粉不成灰。
门前不改旧山河，莲渚愁红荡碧波。
坠叶飘花难再复，浮云流水竟如何。
鱼龙寂寞秋江冷，鸿雁不来风雨多。
穷巷悄然车马绝，磬声深夏出烟萝。
九鲤湖晚渡
徐岳（清代）

扁舟樯影暮云侵，皓首天涯此日心。潮落橹声新月上，计时依约已更深。
客中有怀何大镛朱学渊
邓雅（元代）

去岁重阳日，曾同醉菊花。别来无雁信，望断惜春华。

风雨江亭暮，云山客路赊。思君才入梦，厌杀乱啼鸦。
江上晚望怀所知
寇准（宋代）

迟迟迷远信，闲立大江隅。
游子在何处，秋风吹五湖。
潮回沙鸟聚，岸阔钓船孤。
归去还堪叹，田园半已芜。
咏鹤
史弥逊（宋代）

缟衣湖上月明天，雪影飘飘意欲仙。
世网从来禁不得，高飞冲破晚秋烟。
题弘式和尚院兼呈杜使君
贯休（唐代）

二雅兼二密，愔愔只自怡。腊高云屐朽，貌古画师疑。

堑蚁缘金锡，垆烟惹雪眉。仍闻有新作，只是寄相思。
拟孙权答曹操书
苏轼（宋代）

权白孟德足下：辱书开示祸福，使之内杀子布，外擒刘备以自效。书辞勤款，若出至诚，虽三尺童子，亦晓然知利害所在矣。然仆怀固陋，敢略布。

昔田横，齐之遗虏，汉高祖释郦生之憾，遣使海岛，谓横来大者王，小者侯，犹能以刀自刭，不肯以身辱于刘氏。韩信以全齐之地，束手于汉，而不能死于牖下。自古同功一体之人，英雄豪杰之士，世乱则藉以剪伐，承平则理必猜疑，与其受韩信之诛，岂若死田横之节也哉！

仆先将军破虏，遭汉陵夷，董卓僭乱，焚烧宗庙，发掘陵寝，故依袁术以举义师，所指城邑响应，天下思得董卓而食之不厌。不幸此志未遂，而无禄早世。先兄伯符嗣命，驰驱锋镝，周旋江汉，岂有他哉？上以雪天子之耻，下以毕先将军之志耳。不意袁术亦僭位号，污辱义师，又闻诸君各盗名字，伯符提偏师，进无所归，退无所守，故资江东为之业耳，不幸有荆轲、舞阳之变。不以权不肖，使统部曲，以卒先臣之志。仆受遗以来，卧薪尝胆，悼日月之逾迈，而叹功名之不立，上负先臣未报之忠，下忝伯符知人之明。且权先世以德显于吴，权若效诸君有非常之志，纵不蒙显戮，岂不坠其家声耶？

汉自桓、灵以来，上失其道，政出多门，宦官之乱才息，董卓之祸复兴，傕、汜未诛，袁、刘割据，天下所恃，惟权与公及刘备三人耳。比闻卓已鲸鲵，天子反正，仆意公当扫除余孽，同奖王室，上助天子，与宗庙社稷之灵，退守藩国，无失春秋朝觐之节。而足下乃有欺孤之志，威挟天子，以令天下，妄引历数，阴构符命，昔笑王莽之愚，今窃叹足下蹈覆车也。仆与公有婚姻之旧，加之同好相求，然自闻求九锡，纳椒房，不唯同志失望，天下甚籍籍也。刘备之兵虽少，然仆观其为人，雄才大略，宽而有容，拙于攻取，巧于驭人，有汉高祖之余风，辅以孔明，未可量也，且以忠义不替曩昔，仆以为今海内所望，惟我二人耳。仆之有张昭，正如备之孔明，左提右挈，以就大事，国中文武之事，尽以委之，而见教杀昭与备，仆岂病狂也哉。古谚有之：“辅车相依，唇亡齿寒。”仆与刘备，实有唇齿相须之势。足下所以不能取武昌，又不能到成都者，吴、蜀皆存也。今使仆取蜀，是吴不得独存也。蜀亡，吴亦随之矣。晋以垂棘屈产，假道于虞以伐虢，夫灭虢是所以取虞，虞以不知，故及祸。足下意何以异此。

古人有言曰：“白首如新，倾盖如故”。言以身托人，必择所安。孟德视仆，岂惜此尺寸之土者哉，特以公非所托故也。荀文若与公共起艰危，一旦劝公让九锡，意便憾，使卒忧死。矧仆与公有赤壁之隙，虽复尽释前憾，然岂敢必公不食斯言乎？今日归朝，一匹夫耳，何能为哉。纵公不见害，交锋两阵之间，所杀过当，今其父兄子弟，实在公侧，怨仇多矣，其能安乎？季布数窘汉王，及即位，犹下三族之令，矧足下记人之过，忘人之功，不肯忘文若于九锡，其肯赦仆于赤壁乎？孔文举与杨德祖，海内奇士，足下杀之如皂隶，岂复有爱于权！天下之才在公右者，即害之矣，一失江东，岂容复悔耶？甘言重币，幸勿复再。
出安定门偶至华藏寺
林光（明代）

厨烟初散晓风凉，独自鞭羸到上方。僧井水甘初试茗，佛堂炉冷更燃香。

摩挲老眼寻丹壁，拾飒麻衣挂麦芒。欲问山门兴废事，古碑无字枕颓墙。
九日次前韵答赋德久
韩淲（宋代）

客里素秋节，谁复同襟期。黄花虽满眼，何意采摘之。

古今旷达人，把此颜为怡。谓可制颓龄，属兴深于兹。

渊明南山下，放浪东篱枝。白衣纵莫至，自惜草木姿。

斯辰天阴阴，云深翳晴曦。更想杜陵老，抱病登台时。

我欲事啸歌，舒忧以娱悲。悠悠时序心，摇毫漫致词。
和人经某花园墙外看花之作
戴亨（清代）

烂缦花枝生晓寒，重门深院避人看。悬知百宝雕栏里，风妒繁华春易阑。
林溪中阻风
王质（宋代）

扁舟西去苦匆匆，底事天回柂尾风。仓卒未应旗转脚，殷勤聊借浦栖鸿。

半山烟雨骎骎暗，两岸霜林故故红。得意轻帆休笑我，去来等是一孤篷。
汉遗爱庙碑
阮之武（宋代）

楚续光辉存简策，汉碑突兀锁期思。风云会合当年事，箫鼓喧阗此日祠。

弱嗣负薪廉节著，怪蛇膏剑德名垂。庙封又见标遗爱，子产英灵想已知。
寒夜独步中庭
范成大（宋代）

忍寒索句踏霜行，刮面风来须结冰。
倦仆触屏呼不应，梅花影下一窗灯。
糟蟹和潘德文
项安世（宋代）

大戴笑汝无穴空双螯，小戴笑汝有筐如子皋。太玄笑汝长郭索，入穴惭蟺升惭猱。

知心但有毕吏部，卧起与汝同酒糟。后来爱者苏长公，亦祇许汝中山醪。

固知合向一丘老，安得上与三辰翱。长公貌喜心未敬，虽羡微生犹恶饕。

我疑吴侬修稻怨，和秫醢汝偿民膏。虽然因此得长醉，痛贬未必非深褒。

又疑毕叟妒刘掾，曾以螟蛉轻二豪。故回左手就箕倨，持蟹藉糟成两高。
早寒
陆游（宋代）

沔鄂犹残暑，荆巫已早寒。
潦收滩正白，霜重叶初丹。
节物元非恶，情怀自鲜欢。
暮年更世事，唯有醉江干。
破贼凯歌八章 其四
李正民（宋代）

闻道淮西遏贼锋，捷书半夜到行宫。投戈尽是三齐士，不用鲸鲵志武功。
题毛彦谟容膝轩
傅察（宋代）

夫子负异才，端若会稽笴。
平生怀刚肠，於世少许可。
文词类激昂，议论耻媕婀。
高名三十年，坐此常坎坷。
同时英俊流，往往步青琐。
归来乐箪瓢，琳宫得安坐。
小轩仅容膝，陋巷生堀堁。
叭馀豪侠气，屡折每不挫。
却眡利名场，终身击韁锁。
生虽华屋居，死或翳蓬颗。
固和在宇间，所有终非我。
但当清我心，馀事等公麽。
喜晴
释文珦（宋代）

郊行雨初歇，野径泥犹滑。
斜日照残云，云边飞鸟没。
别浦有行舟，乘流櫂歌发。
对景未能去，沙头待新月。
夏至後初暑登连天观
杨万里（宋代）

登台长早下台迟，移遍胡床无处移。
不是清凉罢挥扇，自缘手倦歇些时。
临山谷帖不似
陆文圭（元代）

曾草华清妙入神，涪翁以后更无人。
捧心终是西施好，里妇何缘辄效颦。
如梦令·雨洗青冥风露
张元干（宋代）

雨洗青冥风露。云外双星初度。乞巧夜楼空，月妒回廊私语。凝伫。凝伫。不似去年情绪。
夏日集裴录事北亭避暑
皎然（唐代）

前林夏雨歇，为我生凉风。一室烦暑外，众山清景中。

忘归亲野水，适性许云鸿。萧散都曹吏，还将静者同。
题吴山长文英野舟五首
方回（元代）

下邽老子扶黄屋，直上澶州城北楼。
辽阳铁骑惊相问，旧日巴东野水舟。
挽平轩王府判
王义山（宋代）

犹记琼林锡宴时，平轩折得好花归。
而今花与人何在，日暮江东云自飞。
言志
文天祥（宋代）

九垠化为魅，亿丑俘为虏。
既不能变姓名卒于吴，又不能髠钳奴于鲁。
远引不如四皓翁，高蹈不如仲连父。
冥鸿堕矰缴，长鲸陷网罟。
鷃燕上下争谁何，蝼蚁等闲相尔汝。
狼藉山河岁云杪，飘零海角春重暮。
百年落落生涯尽，万里遥遥行役苦。
我生不辰逢百罹，求仁得仁尚何语。
一死鸿毛或泰山，之轻之重安所处。
妇女低头守巾帼，男儿嚼齿吞刀锯。
杀身慷慨犹易免，取义从容未轻许。
仁人志士所植立，横绝地维屹天柱。
以身殉道不苟生，道在光明照千古。
素王不作春秋废，兽蹄鸟迹交中土。
闰位适在三七间，礼乐终当属真主。
李陵卫律罪通天，遗臭至今使人吐。
种瓜东门不可得，暴骨匈奴固其所。
平生读书为谁事，临难何忧复何惧。
已矣夫，易箦不必如曾参，结缨犹当效子路。
送赵成都五首 其三
赵蕃（宋代）

甫也会依武，君平直见强。沈冥几大隐，坦率异真狂。

此士不易得，遗风今未亡。经过下帘肆，好觅浣花堂。
秋日燕邸咏怀十诗各系以题 其八 观凤
郭之奇（明代）

吾观凤览德，所至待时鸣。高冈向杰出，梧竹合其清。

能言不枭向，独立洁孤情。世人图易得，鲜复希哕声。

所以深苞彩，夷然葆至精。繇来千仞表，下鸟谁能争。
石山左转有洞供老子像榜老君岩
陈宝琛（清代）

道左穹窿一洞天，丈寻钟乳不知年。却愁混沌朝朝凿，肯赦灵岩为散仙？
独鹄吟
李咸用（唐代）

碧玉喙长丹顶圆，亭亭危立风松间。啄萍吞鳞意已阑，

举头咫松轻重天。黑翎白本排云烟，离群脱侣孤如仙。

披霜唳月惊婵娟，逍遥忘却还青田。鸢寒鸦晚空相喧，

时时侧耳清泠泉。
姑苏台
司马俨（宋代）

春光开，秋雁来，
长风几度姑苏台。不是台上人，
台下月徘徊，一树梧桐生绿苔。
山顶
范成大（宋代）

翠屏无路强攀缘，我与枯藤各半仙。
不敢高声天阙近，人间漠漠但寒烟。
四月十三日偕同年华子才，内翰、章叔安明经、吴品英茂才，朱立卿家定生，游琴东三峰兴福两寺
张洵佳（清代）

胜游遥接永和春，况有名山作主人。路入青苍云四绕，寺经兵燹佛重新。

蒲团习静输行脚，香火留缘證后身。尘海茫茫才近岸，回头终仗法王仁。
游四明山刘樊二真人祠，题山下孙氏居
李频（唐代）

久在仙坛下，全家是地仙。池塘来乳洞，禾黍接芝田。

起看青山足，还倾白酒眠。不知尘世事，双鬓逐流年。
送彭勖御史南还
杨士奇（明代）

骢马铁连钱，锦鞍珊瑚鞭。东风都门道，旦发何翩翩。

霜台御史贤且文，治平中丞之远孙。贤孙白日上雕鹗，东广南闽持教铎。

九重召还赐廌冠，敕付条章振文学。南畿一百二十二郡县，俊秀如林玉雕琢。

世重贤才比麟凤，杞梓楩楠作梁栋。圣人垂拱坐明堂，昕夕需贤升显用。

臣子受命当驱驰，必有勋绩裨清时。山川何地无奇产，要知成器须良师。

苏湖安定不易得，萧艾芳兰岂无择。与君同乡郡，分手重离情。

丈夫得志贵行道，当令海内扬鸿名。
题吕节夫园亭十一首 其十一 容安轩
周紫芝（宋代）

生理须几何，安分一枝足。向来高明中，百鬼作祸福。

何如此衡茅，长年乐幽独。慎勿将蜗牛，轻比蛮与触。
癸守岁职儿桃源黄溪村居
阳枋（宋代）

贪看子舍筑溪滨，屈指除宵又及辰。
七八再逢新甲子，十三重记旧庚申。
一杯春酒红衰脸，四世斑衣悦老身。
爆竹声听桃洞晓，举家疑是避秦人。
□□□□□□□
查居广（元代）

汲汲岁年徂，惨惨冰霜厉。君子不遑舍，明发戒行李。

南台雄且高，国家所仗倚。辟掾无凡材，今子足称是。

谔谔锄奸贪，轩轩摄悍鸷。风俗归之正，郡邑得以治。

御史不敢争，简书岂非议。捣空狐狸穴，动有鹰隼气。

仕宦等一掷，名节在万世。皇皇吾君业，正朔越裳被。

今岁一再敢，求言弭灾异。况子得言秋，盍体尧舜意。

吾师范德机，每与论兹事。露坐山月高，抚剑各流涕。

我本沧浪人，鼓枻从此始。
数日官兵来拣军轿直拘还殆尽一出不可欲往见鲍倅汤倅如隔千里因以四绝叙情 其一
虞俦（宋代）

官拣羸兵教控弦，出门寸步即拘缠。蚤知行路难如此，游宦当初不著鞭。
三学山开照寺
薛能（唐代）

尽室遍相将，中方上下方。夜深楠树远，春气陌林香。

圣迹留岩险，灵灯出混茫。何因将慧剑，割爱事空王。
观磨崖碑作
王初桐（清代）

七十二君辇道荒，云亭踪迹俱微茫。祖龙之碑既无字，金函玉检疑荒唐。

开元天子履全盛，意气直欲无轩皇。东封自古称大典，遂令下诏开明堂。

勒铭大抵示符瑞，挥洒御墨辉天章。高文或出燕许手，长篇大幅何煌煌。

当时海宇本殷富，发扬蹈厉穷铺张。八分淋漓六百字，穹崖屹立三丈强。

芝英鹤头体制别，笔势仿佛酸枣兼中郎。焦山鹤铭鼎铭何足数，庶与朱陵洞天岣嵝铭相方。

惜哉天宝末，诸杨乱其纲。风尘澒洞一朝起，鼙鼓动地来渔阳。

珠沈玉碎铜狄毁，惟有此碑终古垂琳琅。毋乃鬼神自有木甲护，不然安得风饕雨虐依旧光芒长。

流传完本世间少，颇思拓之以硬黄。他时携归向吴会，什袭珍作萧斋藏。

奈何梯青蹑翠必钜费，而我羞涩垂空囊。耸肩仰面百遍读，口角流沫神扬扬。

信知岱宗大观此第一，秦松汉柏皆枯僵。
感兴二十七首 其一
方一夔（宋代）

斑斑林中雉，雌雄伺朝晖。鼓翅飞不远，山田麦苗肥。

饮啄百步飞，未暮相随归。当春哺群雏，长大各自飞。

宇宙岂不大，嗟尔为生微。穷途守一辙，毕命芝与薇。
留守相公宠示喜雨雅章曲有推借谨抒鄙意上答
文彦博（宋代）

嵩阴累昼结层阴，一夕霶沱济物深。稼穑首资千亩籍，焦劳顿物两宫心。

高台便有凉风至，奥室全无暑气侵。利泽定知均率土，保釐再起作商霖。
送酒与吕令答所示诗
文同（宋代）

君无彭泽五十亩，我有谪仙三百杯。
闻道山中足春意，满壶聊为拨新醅。
上陆盐生辰五首 其三
黄公度（宋代）

嘉谟合补三公衮，馀事聊分八使车。想得忠勤彻旒冕，天涯洗眼看徵书。
星回节游避风台与清平官赋
南诏骠信（唐代）

避风善阐台，极目见藤越。悲哉古与今，依然烟与月。

自我居震古，翊卫类夔契。伊昔颈皇运，艰难仰忠烈。

不觉岁云暮，感极星回节。元昶同一心，子孙堪贻厥。
闰月廿七日雨雹圆如龙眼书异
陆深（明代）

乱飐明珠玉不如，儿童惊喜走阶除。拾来颗颗圆相并，望里星星湿有馀。

造物自应工变化，阴阳谁为管盈虚。为农复恐伤农事，细检春秋起例书。
绝句
燕照邻（宋代）

女矮儿痴十口余，进时无业退无庐。
一窗风雪韩城夜，火冷灯青照旧书。
次韵四兄芦
晃冲之（宋代）

公如柳柳州，柳桥如柳浪。
恼杀涉溱人，望望不可上。
句
张献图（宋代）

吾今为奉职，子莫怨鸾孤。
题少隅诗卷
白永修（清代）

猎猎长风吹日沈，老松千尺作龙吟。径携仙人绿玉杖，来听太古朱丝琴。

岭头孤月一何净，浦口暗潮相与深。不识寥寥天壤内，几多倾慕托知音。
瑞鹤仙
吕胜己（宋代）

人多於其上藉草酌酒歌乐

残梅飘簌簌。看柳上春归，柔条新绿。娇莺离幽谷。弄弹簧清响，飞迁乔木。年华妞迅速。叹浮生、流晖转烛。自春来、每每遨游，多办九霞＿醁。

溪北。踏青微步，斗草慵眠，锦裀花褥。铅华簇簇。歌声妙、间丝竹。爱一川好处，高山流水，不减城南杜曲。笑平生、卓地无锥，老来富足。
楚云湘水图歌谢张师夔教授
龚璛（元代）

离骚之国几千里，十幅蒲帆顺风驶。顺风犹须两月程，伊谁移来堕书几。

张君墨妙游戏尔，乱峰因君接天起。苍然古木摧不死，君应曾隐茅屋底。

得非是间种兰芷，惨澹经营那及此。松连阁上听秋声，读书眼花字如蚁。

玉立长身挟童子，披图置我平生喜。忆昔诗家爱许浑，凌歊荒台寻旧址。

云何姑孰大江边，望湘潭云尺有咫。我今识君意，总为诗料理。

云兮楚之云，水兮湘之水，回雁夕阳衔一苇。山高见衡岳，江远会南纪。

君兮君兮可奈何，我诗敢劘屈贾垒。
题止蘧轩
谢逸（宋代）

天籁号万窍，水石相吐吞。俛仰一瞬间，群动了无痕。

乃知性分内，喧静本同根。君独诣此理，怀抱清而温。

谈笑民事办，庭无凫鹜喧。隐几饯日夕，隙月窥黄昏。
贤者之孝二百四十首 其一二七 王修
林同（宋代）

去年今社日，抚事倍酸辛。罢社为儿泣，乡邻定可人。
次韵周圣举过苏次元四首 其二
汪藻（宋代）

世人如冰蚕，不知天有暑。纷纷谤伤儿，宁识真实语。

当家勤采穫，两耳得韶濩。要须追此公，勿问燕与许。
太恭人刘氏挽词
楼钥（宋代）

籍甚成天助，薰然蔼妇容。
家肥身愈约，福备礼弥恭。
上寿九开秩，湛恩四受封。
何人纪遗德，女婿正乘龙。
再和
王灼（宋代）

幼妇传来旧受辛，知君满腹贮阳春。
寿星台宿应同邑，草圣诗仙合一人。
紫橐禁中留赋咏，白莲社里炼丰神。
谁言林下长闲得，左席犹虚待秉钧。
太仓隆福寺创观音院以诗百韵寄妙观大师且呈
郏亶（宋代）

珍重妙观师，书来再三读。
不蒙促归计，乃忧旷笺牍。
疑师未相知，待我尚尘俗。
窃闻构新殿，东畔建廊屋。
圣像已完布，舍利应祈祝。
其余虽未备，想亦渐周足。
凡事在臻牢，慎勿尚遄速。
堂基不厌高，磉窠须剩筑。
间架莫求大，却须择良木。
椽桷贵稠直，楣栱要恒笃。
但得规摹成，不忧无人续。
五年纵未就，十年亦示蹙。
今生不能了，后世亦修复。
中庭要宽广，从舍须团簇。
堂前种杉桧，方丈植慈行。
冬青绕周遭，夏初香馥郁。
松篁又次之，潇洒快脸腹。
园中开数径，晚步散踡跼。
沿阶种药苗，乘间采盈掬。
川芎并地黄，幽兰间甘菊。
泡水须麦门，熬汤要莺粟。
蘘莪并狗杞，可以备蔬蔌。
葵藿及鸡冠，可以悦心目。
橘柚耀金苞，钥旗资茗粥。
四时皆要用，一奴长灌沃。
地形或褊隘，后墙可展扑。
东荣有园池，幽小类棋局，
长土可载削，凡材宜斩斸。
使之稍清旷，可以蠲烦溽。
秋至芙蕖红，春来鸭头渌。
拨刺有鲂鲤，优游栖雁骛。
菱芡交加生，藻荇参差畜。
采嚼齿牙香，牵挽襟裾绿，
楞以娱宾朋，可以施水陆。
穿渠绕吾院，高下相联属。
畎引发新声，潺湲若山谷。
细事宜先治，大道在勤督。
晨经劝群庶，夜讲诲幽独。
午间略行道，睡魔可降伏。
智灯照昏迷，慧刀破贪欲。
若夫润泽事，在师更崇肃。
为山贵覆篑，弹冠重初沐。
荤羶勿放人入，酒会当还逐。
诸宅或相混，此诗可约束。
庶令百里人，外悦更心服。
从善若转圜，慕义如凑幅。
悟者味醍醐，昧者隔纱縠。
病者解颠倒，强者销仇毒。
昆虫与草芥，一一沾慧福。
顾此区区心，提孩已怀蓄。
十三听先训，观音为眷属。
二十学於寺，有意重盖覆。
诵书小松下，夜惊老僧宿。
老僧睡不称，冥心生毁讟。
梦一白衣人，戒言勿轻触。
凌晨来谢我，道此颇惭恧。
因知此大缘，圣心已潜属。
故余昔欲仕，先此治轩垫。
无端赴辟书，万里走炎燠。
因缘论时事，乍荣复深辱。
连延未能归，非敢恋方谷。
上欲荣二亲，次欲芘诸族。
妻封子可任，行将谢微禄。
屯邅累见迫，神灵若相促。
前日除永甯，君恩殊委曲。
风物似京华，民醇无犴狱。
月给五十千百万，岁租三百斛。
兹事为未了，力辞求倅睦。
尚念虽近乡，官身甚羁拲。
黾勉终此任，庶几堪退缩。
驱驰六十年，今朝方自赎。
可为林下游，放旷比麋鹿。
幽园创书馆，诸子弄黄轴。
静室爇名香，与师评梵竺。
寺僧必钦向，师应勤训育。
童蒙傥来叩，我亦当善告。
四季饮乡人，三冬辦民浴。
其八m老姑与老姊，就可报恩鞠。
季弟与群姓，日可讲驭穆。
人生能几何，此乐难尽录。
惟师本英豪，少小已良淑。
传经建精蓝，饭众迈高躅。
飘然西北来，声华满京毂。
名山及钜院，诸公意勤缛。
师皆力辞避，许我归林麓。
兹惟吾二人，密约有昔夙。
然能蹈此语，沙金石中玉。
吾身方困踬。师誉正彪襮。
吾归不为艰，师退良难卜。
飞云谩出山，至宝欣还匵。
素志幸已酬，忘言目相瞩。
幽显若相佑，成就在忽倏。
内外期两立，缁素更纯熟。
惟吾二人者，可以共藏六。
松江多波涛，西山呜橡桷。
台岭夸石梁，庐阜诧飞瀑。
与师结真赏。轻举效鸿鹄。
相将老此身，啸歌随寝餗。
数终或归去，任缘顺所欲。
却观今日事，犹如梦中烛。
如梦令·火榻只宜春早
许有壬（元代）

火榻只宜春早。纸张不知天晓。枕上问山童，门外雪深多少。休扫。休扫。收拾老夫茶灶。
郄谢
刘克庄（宋代）

蒙叟云大儒倡，晋人以小字呼。
谢琰仅呼未婢，方回故是伧奴。
朝中措·香轻红浅露梅腮
元好问（金朝）

香轻红浅露梅腮。江上早春来。玉声朝丹阙，霓旌影下瑶阶。朱门向晓，三千珠履，十二金钗。碧海金鸾来报，蟠桃一夜花开。
辛亥元夕二日
何中（元代）

顽坐故贪默，忽行时自言。
寒沙梅影路，微雪酒香村。
时序鬓发改，人家童稚喧。
街头试灯候，不到郭西门。
诸公载酒贺余休致水村农卿有诗次韵
刘克庄（宋代）

户外荒园久不窥，桔槔已息汉阴机。
与鸡窠老略相似，微鹿门阴谁与归。
训俭家才支伏腊，力农田不问硗肥。
由来位重多忧责，未必沙堤胜石矶。
塞上
韦骧（宋代）

塞草游驹犊，边城夜不关。健儿心亦礼，老将没于閒。

岂见兵符走，唯闻象贡还。从兹徐绩比，不得冢前山。
赠中尉李彪诗
韩延之（南北朝）

贾生谪长沙，董儒诣临江。愧无若人迹，忽寻两贤踪。

追昔渠阁游，策驽厕群龙。如何情愿夺，飘然独远从。

痛哭去旧国，衔泪届新邦。哀哉无援民，嗷然失侣鸿。

彼苍不我闻，千里告志同。
句
赵彦端（宋代）

新梢渐变鹅黄色，浅水遥添鸭绿纹。
酹江月 寿史贰卿
佚名（宋代）

欢声雷动，问邦民，知道君侯生日。欲把天文占好事，夜半遥瞻南极。

耿耿三台，寒光相射，瑞采连珠璧。自今以始，我公眉寿千亿。

见说燕寝香凝，旌旗微动，猎猎薰风入。收拾乾坤生长意，留向人间敷锡。

预约明年，难兄难弟，同侍虞琴侧。坐令仁寿，八荒开此寿域。
清遐台饯别 朝中措
张舜民（宋代）

三湘迁客思悠哉。樽俎定常开。云雨未消歌伴，山川忍对离杯。

他年来此，贤侯未去，忍话先回。好在江南山色，恁时重上高台。
彭泽
孙允升（清代）

僻县枕江流，秫田尚有秋。柴桑人去后，烟柳不胜愁。

所性宁耽酒，无弦亦写忧。高风何处挹，此路漾归舟。
梅径
孔武仲（宋代）

一径皎无尘，浓酥点烂银。
园池晴后雪，风景腊中春。
采蜜蜂时背，偷香蝶命屯。
都将潇洒格，分付与诗人。
偈颂四十一首
释慧晖（宋代）

寒夜无炭衰老衣，凉机透骨古堂微。
霜辛雪苦慕先律，雨宿风餐圆后奇。
西江月 其二 三月初六日席上代监酒和
葛胜仲（宋代）

晚路交游绿酒，平生志趣青霞。霜风时节近黄花。

泛宅舟将鹢画。

不分两溪明月，夜深只属渔家。今朝清赏寄情涯。

肯向萦涂索价。
送怀玉之越谒秋房使君
胡仲弓（宋代）

纷纷人海中，有客面如铁。前日方游吴，今日又走越。

一身天地方，行役劳岁月。问子去何为，岂是事干谒。

往访蓬莱翁，欲换诗仙骨。此行遇故知，茂林有清樾。

元龙百尺楼，千钧引一发。妙年负壮志，三军不可夺。

不见韩致光，虎须手曾捋。不见烛之武，虽老更奇崛。

一杯壮行色，肯作儿女别。朔风正凝寒，柳已不堪折。

赠子一枝梅，掉我三寸舌。临风语未终，长江橹声发。
次韵周守二首 其二
张嵲（宋代）

秋色际遥海，乘高伤远眸。风尘方未艾，身世岂胜愁。

黄菊已过晚，浊醪徒满瓯。何时奉松□，一醉碧溪头。
秋夜
姚觐元（清代）

倚枕不成寐，但觉秋夜长。商飙谡然至，簟席生微凉。

启户万虑寂，高树声锵锵。白露下众草，幽幽发暗香。

流萤喜月黑，熠熠弄孤光。蟋蟀汝何悲，哀鸣在东墙。

儿童蹑踪至，篝火伺其旁。报汝慎勿鸣，一鸣汝身殃。
东广西漕厅久废马少卿葺为签厅
曾丰（宋代）

前厅长贮马，后阁久盛薪。
岂料废台沼，犹留延幕宾。
壁虫悲往事，巢燕笑来人。
便过十年后，如今迹又陈。
题张孟宪绿阴棋墅
邓雅（元代）

林园新雨后，棋墅夏凉初。嘉木荫窗户，青山成画图。

机心元不竞，世事本来疏。未问橘中叟，斯人仙者徒。
矮斋杂咏 落花
华岳（宋代）

东风吹恨上眉头，两岸桃花瞰碧流。一片红云飞不起，断霞残照落汀洲。
答妻
冯晖（五代）

休说办不办，且看瓮里飞出雁。
玉笥山
徐得之（宋代）

江作挼蓝绕髻鬟，令君心事每相关。
要令白叟黄童辈，如在清江碧嶂间。
感皇恩 学士生日
李弥逊（宋代）

花院小回廊，庭萱成行。水面红妆翠绡帐。蓬莱云近，风露一番清旷。

星郎来碧落，长庚象。

素志未酬，丹心益壮。且醉真珠小槽酿。不须皓齿，拍手狂歌清唱。

一尊为寿庆，羲皇上。
题余山人壁
韩维（宋代）

一室闭香林，萧然物外心。
棋声敲月重，屐齿印苔深。
竹径茶烟细，山园锻树阴。
会当逃世网，尘事缔朋簪。
送渊上人
释正觉（宋代）

朱丝不用挂烧桐，一曲新丰为送公。
后夜老松风籁静，皋禽不见月巢空。
如梦曲哀燕将军 其八
萨都剌（元代）

皓齿歌，细腰舞，绿窗朱户将军府。将军老去无少年，为野草兮为荒田。
宋初祀神州地祇三首 其二 奠玉币、酌献用《嘉安》。
郊庙朝会歌辞（宋代）

肸蚃储灵，肃恭用币。锵洋导和，洪休允契。嘉气云蒸，浃于华裔。

式荐坤珍，聿符明世。
过老鹰崖
朱雘（清代）

众山如鸟雀，突兀见苍鹰。侧翅尔谁搏，盘空我独登。

虎狼俱辟易，草木尽飞腾。绝似骑鹏背，扶桑看日升。
无际
释慧开（宋代）

祖翁田地没凭据，争许时人取次量。
但见寥寥成一片，不知何处是封疆。
别叶尔翔
方苞（清代）

四海故人尽，为君一系舟。衰残良会少，謦咳宿心酬。

八十苦无食，千秋岂暇谋。自惭筹莫助，别后重离忧。
禅人并化主写真求赞
释正觉（宋代）

白发半山雪，青瞳两眼秋，
的的环中意，绵绵方外游。
虚空说法何须口，万像森罗自点头。
浣纱石上女
李白（唐代）

玉面耶溪女，青娥红粉妆。一双金齿屐，两足白如霜。
寄罗郎中隐
黄滔（唐代）

休向中兴雪至冤，钱塘江上看涛翻。三征不起时贤议，

九转终成道者言。绿酒千杯肠已烂，新诗数首骨犹存。

瑶蟾若使知人事，仙桂应遭蠹却根。
灵应祠
滕毅（明代）

吴船何汗漫，周道正倭迟。
雪涌虾蟆焙，花深石马祠。
焚兰瞻玉虾，析羽动金支。
灵降云如彩，巫歌月在帷。
林高悬薜荔，洲近被江蓠。
小驻娱今夕，前驱恐后期。
嘏传唯好语，行迈藉蕃禧。
愿沛沾民泽，微涓敢自私。
枞阳出陆
刘子澄（宋代）

浮家无定日，仕在水云乡。棹别洞庭月，帆迎赤壁霜。

早寒裘代葛，多病药充粮。明日枞阳客，征鞍去路长。
故知院枢密相公叶公挽章二首
曹勋（宋代）

帝命洪枢贵，身兼制阃雄。
江淮奠诸垒，庙社赖元功。
愤虏游魂孽，驰神积虑中。
庆联兰玉秀，相业看家风。
自桃川至辰州绝句四十有二 其一
赵蕃（宋代）

瓮子滩头百丈牵，此其小小大犹前。命轻人鲊曾闻说，楚蜀悬知险并然。
述九颂·毓粹
程公许（宋代）

五气兮顺行，万彙兮嘉生。
繄人兮有异，毓其秀兮最灵。
纷总总兮横目，何一浊兮一清。
岂后皇兮尔私，命曰贤兮粹精。
虽才口兮靡易，匪先觉兮曷程。
诞空桑兮开有殷，崧岳降兮周之祯。
矧皇运兮配天，作之辅兮差肩。
蔼遗芳兮简编，屹柱石兮多贤。
眷指李兮嫡裔，祖柱上兮仟。
扶舆兮瑞雾，溶洩兮非烟。
鞭鸾兮双鹤，抉云汉兮来九天。
粲文瑞兮郁郁，帝所责兮坤轴。
经天兮日星，纬地兮岳渎。
绵万襈兮不泯，为生民兮耳目。
张功甫见赠丁藁
曾丰（宋代）

王孙气习窭儒生，壮士襟期老典刑。
疾俗如仇几扫迹，贪书若癖至忘形。
风云未会心先冷，水石无游眼不醒。
独据清高天所忌，吟边分我小鸥汀。
寄赠沈留侯偕小阮北上
顾有孝（清代）

春风杨柳拂行舟，有美联翩共远游。入洛陆机新作赋，依刘王粲故多愁。

旧京珠履三千客，荒冢冬青一十秋。湖上好山无恙在，独持卮酒对群鸥。
塘栖
王稚登（明代）

水阔雨溟溟，飞帆去不停。
人声两厓断，鱼市一江腥。
云已辞吴白，山初到越青。
侯生数行泪，千里吊玄经。
汴京纪事二十首 其十三
刘子翚（宋代）

云芝九干麦双岐，盍有嘉生瑞圣时。
玉殿称觞闻好语，时教张补撰宫词。
杨秘书新居
贾岛（唐代）

城角新居邻静寺，时从新阁上经楼。

南山泉入宫中去，先向诗人门外流。
夜行船·秘奥岂愁天地管
马钰（金朝）

秘奥岂愁天地管。处玄机，故然贫懒。守服环墙，高而不短。马风性，无寒暖。常＊心香慵执卷。师恩报，何时愿满。功行周圆得云汉。云步
答江无极
李龏（金朝）

男儿懒种南山豆，短褐踆踆走京口。一枝彩笔度阳春，五年不饮乌程酒。

杳眇长堤断马蹄，吟诗岂为黄金悲。菖蒲花老枫香谢，头上惊霜添暗丝。

红云无光日将暮，半幅离情捲幽素。迷魂细雨扑寒空，秦淮鲤鱼撇波去。
送元老西归
苏辙（宋代）

昼锦西归及早秋，十年太学为亲留。
读诗俛就当年说，答策甘从下第收。
莫嫌簿领妨为学，从此文章始自由。
家有吏师遗躅在，当令耆旧识风流。
送无胜上人奉檀香佛归金陵
梁元柱（明代）

南来宗意原无住，龙锡经时信羽翰。遂有法华开色相，微拈心蕊足旃檀。

千峰落照苍猿定，一道横分白气尊。许我淩风来独往，月明环佩满虚坛。
水调歌头（寿武公望）
廖行之（宋代）

韩国武中令，公望乃云孙。平生壮志，凛凛长剑倚天门。郁积胸中谋虑，慷慨尊前谈笑，袖手看风云。唾手功名事，诗句自朝昏。

况高怀，吾所敬，果难能。千金生产，一笑推尽与诸昆。所至才成辄去，不为区区芥蒂，此意有谁论。且举杯中酒，今日是生辰。
偈颂六十七首其六十六五
释原妙（宋代）

参禅一著莫迟疑，念念如同救火时。
烈焰亘天浑不顾，翻身直造万重围。
一朝火灭烟消后，鼻孔依前向下垂。
六言山居
释绍昙（宋代）

粉芋头煨软火，懒黄菁煮沙瓶。
饭后乌藤用事，小奚忙启岩扃。
哲宗传受国宝三首
佚名（隋代）

彼鸣在阴，亦白其羽。
声闻于天，来集斯斯。
勉勉我王，咸遂厥宇。
播于异物，受天多祜。
贞元八年十二月谒先主庙绝句三首
张俨（两汉）

仗顺继皇业，并吞势由己。天命屈雄图，谁歌大风起。

得股肱贤屈，能以奇用兵。何事伤客情，何人归帝京。

雄名垂竹帛，荒陵压阡陌。终古更何闻，悲风入松柏。
经桥山下寄怀一二游侣
王太岳（清代）

尚识桥山路，騑骖感旧经。人衰霜径草，客散曙天星。

日晕岚烟紫，秋阴石气青。萧条怀古意，谁共叩岩扃。
五日
仇远（元代）

湘魄能传楚泽芳，何如倒载醉襄阳。
夕阳空照栽葵圃，宿雨难乾打麦场。
龙去涎留丹井湿，燕归泥落墨池香。
枉将黍粽沉蛟窟，移与江村饷水荒。
寄秋塘陈敬甫
释居简（宋代）

华风岂不声，默与静者吹。凉月自入袖，默许静者知。

风乎岂必尔，月亦听所之。静者亦若是，弗与俗子期。

俗方日日浮，静岂忍诡随。山林隘乾坤，小大各有宜。

思君令人老，一见动岁时。下塘通上塘，一苇何远而。

畴曩北山日，皂盖松间飞。澄潜二三子，喜迓见睫眉。

著翁泉上亭，泉石讶久违。透闸观涛澜，雪溅冰玉澌。

激翁技痒处，汹涌翻文辞。
浣溪沙
程垓（宋代）

遥想当年出凤雏。王□风有未全疏。只今朱绂为谁纡。

芳草池塘春梦后，粉香帘幕晓晴初。一簪华发要人梳。
勉子
郑氏（宋代）

夏日林间风，汝父心樊笼。
冬寒一炉火，严凝我独坐。
汝父为官逋，四海镇区区。
别汝始经年，汝父鬓皤然。
岁寒霜雪落，此景谁能觉。
近闻汝知音，两补未入学。
亲戚无常心，以此加轻薄。
兄姊暗攒眉，父母非惊愕。
知汝负天才，误失不为错。
远远报汝知，旅怀保安乐。
经史多贯串，德业加磨琢。
交友用慎择，出处当执卓。
京国繁华地，人心险丘壑。
切切遵予言，勿为外物铄。
文行天所佑，仙桂在掌握。
衣锦归故乡，双亲乃欢跃。
江行二首
殷尧藩（唐代）

暝色沧州迥，秋声玉峡长。
只因江上月，不觉过浔阳。
晚泊长江口，寒沙白似霜。
年光流不尽，东去水声长。
三子诗 其一 何吾周襄武
伍瑞隆（明代）

何生抱殊尚，本自竹林人。被褐怀珠玉，素心一何敦。

文章丽云汉，英姿薄秋旻。磊落视千古，慷慨怀酸辛。

悲歌吐清响，微言蹑飞尘。烈士有馀感，古人多素风。

是岂慕自贵，胸怀良有凭。弱冠早相得，壮年谊逾深。

往往称才学，鸣声俱及晨。廓落心独远，荆榛道弥尊。

愿为双飞龙，矫翼同轩腾。皓首以为期，于焉见平生。
偈颂九十三首 其八十六
释梵琮（宋代）

屋角岩花烂熳，林间春色温和。处处儿童采蕨，纷纷幽鸟营窠。

祖意西来没消息，树头百舌语犹多。
客窗三景次友人韵 其二 半夜
丘浚（明代）

漏滴铜壶恰半，月到天心正圆。人在子规声处，几回欲眠不眠。
忆故园
顾况（唐代）

惆怅多山人复稀，杜鹃啼处泪沾衣。

故园此去千馀里，春梦犹能夜夜归。
上巳宴集懋社十二首 其七
瞿士雅（清代）

身愧衰颜对玉难，幸因社会接馀欢。

清风朗月长相忆，酒罢歌馀兴未阑。

只为情深偏怆别，不堪心结正多端。

欲知无限伤春意，夜惜衰红把火看。
绮寮怨 兵后海上遇歌者朱素云
朱祖谋（清代）

乱柳香风吹店，酒帘河外青。傍水陌、细语残鹃，春阴底、唤上旗亭。

中年哀丝怨竹，潜催换、鬓雪和梦惊。甚候烽、起灭江关，无人睇、故国尘暗生。

怅怅病辞茂陵。铜仙去后，劫灰怕问昆明。气挟幽并，旧人是、米嘉荣，江南落花风景，且诉与、十年情。

伤怀步兵。浇愁但愿醉，无泪倾。
送姚端秀才游毗陵
李中（五代）

毗陵嘉景太湖边，才子经游称少年。风弄青帘沽酒市，

月明红袖采莲船。若耶罨画应相似，越岫吴峰尽接连。

此去高吟须早返，广寒丹桂莫迁延。
昔与微之在朝日同蓄休退之心迨今十年…且结后期
白居易（唐代）

往子为御史，伊余忝拾遗。皆逢盛明代，俱登清近司。

予系玉为佩，子曳绣为衣。从容香烟下，同侍白玉墀。

朝见宠者辱，暮见安者危。纷纷无退者，相顾令人悲。

宦情君早厌，世事我深知。常于荣显日，已约林泉期。

况今各流落，身病齿发衰。不作卧云计，携手欲何之。

待君女嫁后，及我官满时。稍无骨肉累，粗有渔樵资。

岁晚青山路，白首期同归。
寄苏子由
徐积（宋代）

午日移阴后，行人罢燕时。路从西郭去，船值北风吹。

梦里犹回首，心中欲附诗。从来义如此，两意自相知。
游苏仙岭次彬守孙鹤洲韵
吴允裕（明代）

山径逶迤接碧霄，空中楼观郁岩峣。仙踪漫信凭虚见，尘况偏随小憩消。

松石阴连幽洞竹，崖云晴护涧泉桥。相携一笑烟霞迥，何处商歌杂凤箫。
观法帖
薛季宣（宋代）

字学从前小艺林，谁论终古可传心。毛锥刻划龙蛇动，笔阵纵横剑戟森。

须省六书兼八法，由来一字值千金。世人不解张颠圣，刚把碑文镇日临。
寄征夫
宋伯仁（宋代）

待君君未归，寄书书不去。寄书书可去，有意殊难语。

深夜弹琵琶，思君在何处，知君在何处。不禁春事已阑珊，东风吹起杨花絮，东风吹落杨花絮。
燕山亭 北上感道旁垂柳
陈锐（清代）

惊眼楼台，笳角四鸣，似我经年游处。新绿渐垂，别后长条，才有游眠莺侣。

不解伤心，尽攀折、寻常来去。延伫。但废陌斜阳，送人无语。

还念衰笛榆关，拂金辇迟归，暗尘迷路。行宫月到，一种思量，佳期被他耽误。

有限柔情，恨不似、遥空飞絮。啼宇。肠断也一声声苦。
明发茅田见鹭有感
杨万里（宋代）

自叹平生老道涂，不堪泥雨又驱车。
鹭鹚第一清高底，拂晓溪中有干无。
金缕曲 石王香招饮东篱
丁之翘（清代）

风约传来陡。占东篱、今番花事，君居其九。小圃西头开廨屋，匝地黄金冷透。

也值得、苦吟诗瘦。几尺珊瑚争赌胜，问秋光、似此何曾有。

紫丝帐，今存否？

饮场胆大元如斗。尽相呼、霜风拂面，兔毫悬肘。羞学金桃工献媚，白昼山庄嚎狗。

看我辈、拍肩携手。此夜留髡同买醉，罄小槽、红滴珍珠酒。

诗七步，分头走。
通济桥
张仲深（元代）

浮梁驾长虹，溪流浩无极。眷兹缔构功，谅哉殚庶力。

崇栏护沧波，修栋走白日。巨砥累十寻，瑰材逸千尺。

灵鳌负屃赑，老蜃吸业岌。念昔病涉者，憧憧今有适。

浮屠广私恩，迥踰溱洧迹。期尔千斯龄，永永如砥直。

慨彼岩廊姿，骈列皆柱石。顾维通济功，安事作舟楫。
偈颂一百六十九首 其一六九
释智朋（宋代）

头顶天，脚踏地。开口吃饭，鼻孔出气。死尽活，活尽死。

百尺竿头更进一步，未梦见衲僧巴鼻。达磨迢迢西来，葱岭迢迢归去。
圆融庵
杨弘道（元代）

月虽死魄朔初逢，冰正坚凝腊未终。结就茅茨为佛事，削成基址自神工。

生明冉冉光凝望，解冻深深绿浸空。客至不妨閒打坐，入窗面面响宗风。
送圆音禅友主席丹霞 其十一
成鹫（清代）

凭君寄语到仁阳，千里何曾异一堂。两地青山同白发，昨来如染再来霜。
再用前韵赠高司理共八首
陈造（宋代）

俗里毫丝起抑扬，请君时闭读书堂。
渭渭肯混泾流浊，凫短徒忧鹤胫长。
千载流传防造次，百年表立要馨香。
了知此印君堪付，过眼龙凉忽报章。
喜凉 其二
章甫（宋代）

老去孤黄奶，愁来赖曲生。客居宜落寞，寒事费经营。

岁稔锻声急，夜长灯影明。深怀不成寐，四壁候虫鸣。
岩桂二首
曾几（宋代）

擢本千岩秀，开花八月凉。
虽非倾国色，要是恼人香。
篱下菊清好，林间兰静芳。
可怜遭遇晚，妙语欠苏黄。
西江月 绝妙好词乃周草窗所集也
张炎（宋代）

花气烘人尚暖，珠光出海犹寒。如今贺老见应难。

解道江南肠断。

谩击铜壶浩叹，空存锦瑟谁弹。庄生蝴蝶梦春还。

帘外一声莺唤。
平空书斋冬日偶题
钱世锡（清代）

千仞云霄让凤翎，两三冻雀共空庭。放歌天地纷哀乐，落魄江空任醉醒。

与我有恩窗日暖，去人何远海峰青。琅然年少书声好，犹爱深宵与细听。
和颜长道寄三首 其二 县斋肆笔
韦骧（宋代）

簿领区区岂惬情，尘纷安得眼长青。且希五柳先生醉，莫似清江使者灵。

临政每惭非善治，随时尤愧有劳形。谁能与我同幽旷，陇上耦耕还带经。
折桂令·风雨登虎丘
乔吉（元代）

半天风雨如秋。怪石於菟，老树钩娄，苔绣禅阶，尘黏诗壁，云湿经楼。琴调冷声闲虎丘，剑光寒影动龙湫。醉眼悠悠，千古恩仇。浪卷胥魂，山锁吴愁。
句
伊用昌（唐代）

暂游大庾，白鹤飞来谁共语？岭畔人家，曾见寒梅几度花¤

春来春去，人在落花流水处。花满前蹊，藏尽神仙人不知。

（吕岩《求斋不得》，失注调名。无考）
胡忠简公祠
韩是升（清代）

一疏诛奸桧，庐陵俎豆馨。洲临鹭鹚白，岭对鹧鸪青。

瘴海归臣骨，冰天陨帝星。平生深耻在，求活小朝廷。
东坡生日聚饮 其一
郑孝胥（清代）

毡毳年来欲费吟，举杯聊敌夜寒侵。宿师论将虽非望，犹有眉山缓带心。
六丑
杨泽民（宋代）

叹浓欢易散，便忍把、恩情抛掷。恁时寸心，惟思生翅翼。

别后踪迹。不定如萍泛，暂抛江沔，又留连京国。芳容料见尤光泽。

共赏青楼，同游绮陌。皆曾痛怜深惜。纵鳞鸿托意，云水犹隔。

兰房深寂。映轻红淡碧。翠竹名花底、同燕息。杯盘屡肯留客。

见真诚厚爱，意深情极。乌纱剪为新冠帻。谁知道、荏苒尘埃带抹，任他倾侧。

朝云信、且候潮汐。但寸心、未改伊人在，应须近得。
幽趣十二首 其九
郑刚中（宋代）

幽趣无人会，虽然亦有为。晚凉寻薜荔，细雨架酴醾。

扫屋除蛛网，添花助蜜脾。黄昏方隐几，酒兴又催诗。
玉虚宫隐真堂
赵瑞（宋代）

刘公到处留遗迹，奇绝惟兹独擅名。
禅石无尘床稳卧，神丹有验井还清。
冈峦四合如环绕，石笋孤高类削成。
瑶草常春鹤不驻，松风犹似步虚声。
暮春赠别李仪部四首 其二
黄佐（明代）

满院樱桃齐作花，柳条袅娜牵风斜。即看春事遽如许，自信吾生安可涯。

南国浮云供伏枕，北山孤鹤望移家。酒阑相送柴门莫，月满遥林明钓沙。
下第
黄滔（唐代）

昨夜孤灯下，阑干泣数行。辞家从早岁，落第在初场。

青草湖田改，单车客路忙。何人立功业，新命到封王。
大行皇帝挽诗六首
刘克庄（宋代）

自惜孤寒士，栖栖到老休。
生前浩然弃，殁后所忠求。
臣草金允赦，帝临丹凤楼。
追怀稀阔遇，恨不杀身酬。
题许倅浮香亭二绝
吴芾（宋代）

为爱梅花不自禁，拟分风月到花阴。
水深草满都迷路，只向暗浮香处寻。
安福孝子朱云孙血指刲股燃臂愈父母疾化遂行
周必大（宋代）

孝子因亲不爱肤，忠臣为国亦忘躯。
一毫不拔何为者，此姓渠名枉共朱。
望江南（一·瓮城）
仲殊（宋代）

南徐好，鼓角乱云中。金地浮山星两点，铁城横锁瓮三重。开国星夸雄。
春过后，佳气荡晴空。渌水画桥沽酒市，清江晚渡落花风。千古夕阳红。
南京妙峰亭
秦观（宋代）

王公厌承明，出守南宫钥。
结构得崇岳，岿然瞰清洛。
是时谪仙人，发轫自庐霍。
郊原春鸟鸣，来此动豪酌。
报投一何富，玉桉金刀错。
新牓揭中楹，千载见远托。
朅来访陈迹，物色属摇落。
人烟隔凫雁，田畴带城郭。
红蕖陨风漪，砂砾卷飞箨。
青青陵上姿，独汝森自若。
人生如博奕，得丧难前约。
金鎚初控颐，已复东方作。
大明升中天，龙鸾入阶阁。
深惩渔夺弊，法令一刊削。
斯民如解悬，喜气郁磅礡。
公乎数登览，行矣翔寥廓。
次韵曹子方龙山真觉院瑞香花
苏轼（宋代）

幽香结浅紫，来自孤云岑。
骨香不自知，色浅意殊深。
移栽青莲宇，遂冠薝卜林。
纫为楚臣佩，散落天女襟。
君持风霜节，耳冷歌笑音。
一逢兰蕙质，稍回铁石心。
置酒要妍暖，养花须晏阴。
及此阴睛间，恐致悭墙霖。
彩云智易散，鷤鴃忧先吟。
明朝便陈迹，试著丹青临。
喜汪叔野见过
谢薖（宋代）

大汪权奇汗血驹，小汪连翩鸑鷟雏。垂头未遇伯乐顾，览辉将下朝阳梧。

岂知青衫埋朽壤，更令斑鬓困泥涂。喜君翩翩过我庐，握手借问今何如。

若云难遂白发志，朅来翻作青衿徒。急呼欢伯置座侧，解颜谈笑聊相娱。

语及阿兄平日事，往往屑涕长欷歔。怪君长不满六尺，高谭似是胆满躯。

且宽是事饮此醑，逢人但作巩嗫嚅。苦留君住骑勿驱，明朝酒尽为君酤。

更阑月落起浩叹，四面宿鸟鸣相呼。
登高咏菊尽（一作李山甫诗）
罗隐（唐代）

篱畔霜前偶得存，苦教迟晚避兰荪。能销造化几多力，

不受阳和一点恩。生处岂容依玉砌，要时还许上金樽。

陶公没后无知己，露滴幽丛见泪痕。
枕上和圆机绝句梅花十有四首 其二
晁说之（宋代）

梨园弟子强因依，羯鼓声中学御诗。十月胡雏来唤仗，新梅谁复增新词。
追和黄侍御滇游诗册
胡应麟（明代）

朱旗摇曳度丹梯，白笔辉煌下紫泥。宇宙忽看铜柱外，山川遥紫铁桥西。

猿声九驿催龙剑，象迹千崖送马蹄。咫尺风流庭树在，缃缣吟眺夕阳低。
送李溟谒宥州李权使君
贾岛（唐代）

英雄典宥州，迢递苦吟游。风宿骊山下，月斜灞水流。

去时初落叶，回日定非秋。太守携才子，看鹏百尺楼。
游定林寺即荆公读书处四首
杨万里（宋代）

半破僧庵半补篱，旧题无复壁间诗。
秪余手植双桐在，此外仍兼洗砚池。
山亭柳·赠歌者
晏殊（宋代）

家住西秦。赌博艺随身。花柳上、斗尖新。偶学念奴声调，有时高遏行云。蜀锦缠头无数，不负辛勤。
数年来往咸京道，残杯冷炙漫消魂。衷肠事、托何人。若有知音见采，不辞遍唱阳春。一曲当筵落泪，重掩罗巾。
次韵刘安收惠诗二首
晁公溯（宋代）

耳悦齐王竽，莫听蒉桴声。
口甘秦人炙，莫采首阳苓。
沈酣自壮岁，昏塞况暮龄。
谁能悟此理，知几如穆生。
何须著胸中，云梦一芥蔕。
要当空所有，为彼亦过计。
惟思半岭云，野老肯分似。
郁李子花
董嗣杲（宋代）

劲条馥卉冒仙荄，殿取东皇艳杏开。
茜瓣吐须凝露态，白英粘萼晕春腮。
自知此树无人指，谁问他蹊有种栽。
插取瓦瓶聊补空，不期粗俗误蜂来。
建炎丞相成国吕忠穆公退老堂 其二
黄叔敖（宋代）

望隆江左谢太傅，功冠淮西裴晋公。何事东山却高卧，空馀绿野想遗风。

矫情镇物端谁似，晚节全身与俗同。再拜祝公追往辙，中兴周室赖元功。
杂兴
吕南公（宋代）

时情岂不脆，转若轮行车。昨日仆役儿，今朝宾友徒。

问之何因尔，势利已相如。福禄固足骇，流品胡能拘。

浅草有孱兔，污渊无瘦鱼。宜矣洁介士，望望成远疏。
中秋待月以星辰避彩乾坤静为韵分得避字
郭印（宋代）

大火西流金用事，四海八荒蟠杀气。
风凄露冷雨涔涔，草木山川遍憔悴。
天公有眼老亦昏，妙手凭谁刮双翳。
一年佳月在今夕，可奈太清云点缀。
太威神力宰官身，开阖阴阳本游戏。
晚来微念入何许，顷刻氛霾变澄霁。
坐客惊起一凭栏，三峨新扫修眉翠。
瑶台飞镜贴寒空，流水无声光满地。
明吞万象却星辰，影落千岩走魑魅。
樽罍预设众初疑，唤得嫦娥乃容易。
良夜沈沈桂树高，兴发却嗟清影驶。
此时此乐不长有，一醉已拚那敢避。
更阑酒尽东方白，望舒迤逦还归辔。
我欲从之上广寒，挹取金波洗尘世。
湖西八景为罗修撰作 其六 玉冕晴云
陈献章（明代）

玉冕臣诸峰，左右罗络之。云来巾其颠，得雨不复疑。

岂无泽物功，云覆在何时。怅望百谷春，广济苍生饥。
题李将军四时行乐图 其一 春游细柳
丘浚（明代）

日华淡淡云阴薄，兵卫森森拥铃阁。旌旗不动柳风轻，剑戟无声花雨落。

将军新试越罗衣，两袖春风拂地垂。阅遍三军超距乐，晚凉乘兴咏歌归。
庐陵城外
戴复古（宋代）

郭外人烟好，行行过北阡。
迎船分社肉，汲井种春田。
绿树前村路，黄梅细雨天。
客游乡土别，景物只同然。
《西湖杂感》二十首 其十九
钱谦益（清代）

东风依旧起青蘋，不为红梅浣北尘。鼓箧儒生陈玉历，开堂禅子祝金轮。

青衣苦效侏离语，红粉欣看回鹘人。他日西湖志风土，故应独少宋遗民。
至日同文潜舍人饮钱京兆穆父家
晁补之（宋代）

大尹孤标琢昆玉，舍人骨相飞食肉
弊裘羸马愧我寒，唤饮东食散肤粟。
少时独识孔文举，不交余子平生足。
尹门如市立相蹑，尹心如水清可掬。
邻无恶少归醉卧，不遣长须讼骑屋。
闭门不出三日雪，冷坐西轩花眩目。
未妨诗句敌青春，痛饮何由发还绿。
送周山人
李覯（宋代）

鬼事无形尚可疑，人伦有验从皆知。
武夷山路几百里，归去西风落叶时。
暝
梅尧臣（宋代）

杳杳钟初发，昏昏户闭时。巢禽投树尽，疲马入城迟。

醉唱眠茅屋，晓光透槿篱。荷锄休带月，亭长竖毛眉。
金陵漫兴四首 其三
沈磐（清代）

江表初开南国疆，衣冠不数旧貂珰。那堪矰缴随鸿鹄，岂有梧貂集凤皇！

党锢十年虚反覆，兴亡千载重凄凉。繁花泯灭乌衣巷，怨恨分明石子冈。
寄题景纯学士藏春坞新居
欧阳修（宋代）

清才四纪擅时名，晚卜丘林遂解缨。
欲借青春藏向此，须知白首尚多情。
水浮花出人间去，山近云从席上生。
漫说市朝堪大隐，仙家谁信在重城。
矮斋杂咏二十首·会五友
华岳（宋代）

联翩屐齿破苔痕，醉裹觥筹不计陈。
来日不须关太史，五星今返聚鸥闽。
题四止庵
艾性夫（元代）

红楼艳歌舞，乐极还生哀。
欹枕看儿戏，好怀终日开。
景韩堂
卢象升（明代）

橘中老人剖而出，壶内仙翁跳而入。壶橘原藏世界中，老仙毕竟何所终。

蛟螭灭没忘大海，鹤鹄鶱翔狎泰岱。芥子须弥我自观，四大藏于天地宽。
宁宗郊前朝献景灵宫二十四首 送真用《太安》。
郊庙朝会歌辞（宋代）

云车风马，灵其来游。天门轶荡，神其莫留。遗庆阴阴，祉发祥流。

康我有宋，与天匹休。
闷书
杨公远（宋代）

闷来咄咄向空书，怪底年来每事疎。
著脚左如旋磨议，进身难事上竿鱼。
不逢贤者休弹铗，谩说侯门可曳裾。
毕竟归农为上策，买将蓑笠去耕锄。
璧月
李觏（宋代）

璧月迢迢出暮山，素娥心事问应难。
世间最解悲圆缺，只有方诸泪不干。
送留君玉高云卿自江阴迁松江四绝
陆文圭（元代）

江甫卖钙秋正美，山亭闻鹤夜尤清。
送君此去因怀古，海水东来意未平。
晓出都门
朱华庆（元代）

一放累臣远渡辽，此身如叶任风飘。生投边塞蒙优渥，笑出长安任寂寥。

飞雁自怜依鸭绿，战袍欣得换金貂。太平无事空波逐，何处涓埃答圣朝。
锦堂四景图 其三 秋月扬明辉
李俊民（金朝）

清光一片如洗，西去姮娥耐秋。可惜广寒人老，谁将玉斧再修。
真子飞霜镜歌
谢雪（清代）

斋中金石雅堪咏，宝匣初开窥古镜。谁人铸出碧菱花，一片清古月同净。

真子作镜名飞霜，背铸梧桐栖凤凰。真子一去不复返，造象依然镜里藏。

琳琅修竹戛清影，几上剑古明耿耿。破土龙孙解箨时，残春正暖何尝冷。

更有莲花出小池，珠盘翠盖走灵龟。灵龟腹下成虚纽，好让丝绦系更垂。

镜背下方有池水，上方云气飘飘起。顾兔天古照水古，千年不改常如此。

真子披衣坐竹林，却当初夏弄瑶琴。七弦一拂动风雨，晴来忽激清商音。

倏尔长空变凉节，破晓霜华霏玉屑。翡翠楼前片片明，鸳鸯瓦上丝丝结。

此时寒逼衣袂轻，月残霜落更虚明。青铜内有古人在，琴上无声如有声。

此镜千年圆不缺，真子为谁疑未决。若是山阴道上人，一舟相访霜如雪。
菩萨蛮·台城远眺
陈家庆（清代）

斜阳一塔光明灭。天风梵语声呜咽。韵事说前朝。胭脂粉底娇。

霸图零落久。往事休回首。梁燕不归来。城边画角哀。
偈颂一百二十三首
释普度（宋代）

文殊虽令善财采药，佛病祖病，
未曾医著。灵隐病亦无，
药亦无，赵州东壁挂葫芦。
沉醉东风·七夕
卢挚（元代）

银烛秋光冷画屏，碧天晴夜静闲亭。蛛丝度绣针，龙麝焚金鼎。庆人间七夕佳令。卧看牵牛织女星，月转过梧桐树影。
方广版屋
林用中（宋代）

上方古栋宇，年久自参差。
动我行人想，相看各赋诗。
临江仙 赠石遇仙等
王丹桂（金朝）

稽首同途听教化，休教虚度流年。常生觉照道心坚。包容他过年，整顿自邪偏。分上本无人我相，闲中认正根原。但迷假合起攀援。永沉烦恼海，难证大罗天。
鹧鸪天 和答寻正道
段成己（金朝）

鹏翼翩翩去路遥。归来羞费楚词招。读书未免终投阁，洒酒何词暂过桥。风与月，不须邀。时来闲处伴推敲。儿童也笑翁慵甚，睡起床头日已
陬操
佚名（魏晋）

周道衰微，礼乐陵迟。文武既坠，吾将焉归。周游天下，靡邦可依。

凤鸟不识，珍宝枭鸱。眷然顾之，惨然心悲。巾车命驾，将适唐都。

黄河洋洋，攸攸之鱼。临津不济，还辕息鄹。伤予道穷，哀彼无辜。

翱翔于卫，复我旧庐。从我所好，其乐只且。
别张德远诗
赵鼎（宋代）

残蟾衰柳伴牢愁，把酒悲歌汴水秋。契阔死生俱泪下，功名富贵此心休。

杀鸡为黍思前约，问舍求田愧本谋。又向春风话离别，此生生计日悠悠。
和毛君州宅八咏 披仙亭
苏辙（宋代）

仙翁旧住蜀江边，千岁归来一鹤翩。
城郭已非人事改，凄凉遗迹但披仙。
题何氏山阴道院
王义山（宋代）

山阴偏被道家占，我祖当年曾写经。
君向阴中敞吟境，何时相伴鹤来听。
自伤
杭温如（清代）

木凋花易谢，凋谢各有时。胡为凋与谢，非时独当之。

十三学刺纫，十五学吟诗。十七长成身，深闺人未知。

忽闻父母命，许字他家儿。十九出绣阁，掩泣父母辞。

登堂拜姑舅，妇道始从兹。妾本无所能，妾又何所奇。

姑舅同欢悦，明珠掌上持。殷情劝阿郎，读书勿自欺。

怀安名实败，奋志凤凰池。那知天夺算，一蹶不可医。

十九廿一二，劳燕各分离。舅亦寻年殁，赖姑岁月迟。

妾无奉姑孝，姑常为妾慈。一朝姑不顾，乘此茕独姿。

吁嗟乎，妾死姑可在，姑死妾何资。不然相继死，姑妇常相随。

窃比木与花，凋谢此其期。一何留妾身，受此无穷悲。
月华清 秋魂
程颂万（清代）

小胆妨萤，潜踪趁蝶，被风招到深宇。冉冉随郎，迷却一条归路。

乍记起、蟋蟀帘栊，浑忘了、凤凰窗柱。无语。恁苔松竹脆，那般酸楚。

仿佛六曲阑干，有几个花灵，伴伊来去。不畏蛩啼，只怕晓钟惊汝。

颤荒烟、篱角残枝，避冷露、楼阴纤步。延伫。待留他月子，替伊为主。
伏蒙达之学谕以诗宠眷生日次韵酬谢
葛胜仲（宋代）

穷通谁复问东龟，材命由来略可推。去恶敢言除亩薤，律贪聊慕拔园葵。

百年永悼悬弧日，一顾垂当解印时。诗句清新褒借甚，却嫌无当玉为卮。
五十自寿集唐五十首 其五十
瞿士雅（清代）

只向诗中写取真，已将怀抱再三陈。

能销忙事成閒事，不薄今人爱古人。

郢客岂能陪下里，巴歌非复旧阳春。阳春欲奏谁相和，素是诗家倍益亲。
题镜面二水图
刘崧（元代）

此二水者，实本一源。或翔而潮，或激而湍。海阔风高，云蒸雾抟。

混然同归，庶无异观。
行次灵龛驿寄西蜀尚书
薛能（唐代）

北客推车指蜀门，乾阳知已近临坤。从辞府郭常回首，

欲别封疆更感恩。援寡圣朝难望阙，暑催蚕麦得归村。

雷公解劚冲天气，白日何辜遣戴盆。
赠恒斋葛太翳
陈深（宋代）

少小烟霞痼疾深，已将钟鼎等山林。
年来更有躭玄癖，烦向膏肓为一鍼。
杂咏一百首 其七十六 马祖
刘克庄（宋代）

若非大气魄，只是小机锋。老子一声喝，学人三日聋。
代良夫人二首
黄榦（宋代）

闻道夫人遣子时，丁宁捧檄是归期。
青衫到手非难事，白发惊心祗自悲。
长翣忍听蒿里句，短檠休唱蓼莪诗。
九原精爽应长在，列戟松楸莫恨迟。
孙生康祖从予海陵予荐之滁守赵叔明之门送以
孙应时（宋代）

洙泗诸公游，参实少且鲁。
谁知一贯学，其进乃甚武。
儒生多山野，此事亦已古。
儇儇细儿黠，往往车上舞。
后生识取舍，百不能四五。
子兮何为者，独行事踽踽。
嗟我离师友，岁月渐莽齿。
子辱从之游，未必免聋瞽。
淮丞少官事，吏散日亭午。
藜羹共脱粟，本不计客主。
亲年当喜惧，药裹属覼缕。
劳子辞我去，天寒无乃苦。
滁阳贤太守，岂弟民父母。
青山照城郭，广厦庇风雨。
子往事佔毕，可但费樽俎。
窗明棐几净，坚坐勿规户。
交情贵胆肝，师道在规矩。
何妨坐椎钝，未可心媚妩。
万里须坚车，百步要疆弩。
书来说新功，吾欺俟习羽。